## Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za razdoblje od 1. siječnja do 31. ožujka 2000. godine

### NN 12/2000 (1.2.2000.), Odluka o osnovama za sklapanje ugovora sa zdravstvenim ustanovama i privatnim zdravstvenim djelatnicima za razdoblje od 1. siječnja do 31. ožujka 2000. godine

# HRVATSKI ZAVOD ZA ZDRAVSTVENO OSIGURANJE

Na osnovi čl. 14. Statuta Hrvatskog zavoda za zdravstveno osiguranje
("Narodne novine" br. 1/94), a sukladno Privremenom financijskom planu
Hrvatskog zavoda za zdravstveno osiguranje za I. - III. 2000. godine (klasa:
025-04/99-01/156, urbroj: 338-01-04-99-1 od 28. prosinca 1999.), Upravno
vijeće Hrvatskog zavoda za zdravstveno osiguranje, na 19. sjednici održanoj
26. siječnja 2000. godine, donijelo je

## ODLUKU

### O OSNOVAMA ZA SKLAPANJE UGOVORA SA ZDRAVSTVENIM USTANOVAMA I PRIVATNIM ZDRAVSTVENIM DJELATNICIMA ZA RAZDOBLJE OD 1. SIJEČNJA DO 31. OŽUJKA 2000. GODINE

OPĆE ODREDBE

Članak 1.

Ovom Odlukom utvrđuje se način provođenja zdravstvene zaštite i cijene
zdravstvene zaštite sukladno Privremenom financijskom planu Hrvatskog zavoda
za zdravstveno osiguranje za I. - III. 2000. godine (u daljnjem tekstu:
Financijski plan).

Članak 2.

Način i uvjeti prema kojima Hrvatski zavod za zdravstveno osiguranje
(u daljnjem tekstu: Zavod) sklapa ugovore za provođenje zdravstvene zaštite
sa zdravstvenim ustanovama i privatnim zdravstvenim djelatnicima, utvrđuju
se sukladno Pravilniku o standardima i normativima prava iz obveznog zdravstvenog
osiguranja za razdoblje od 1. siječnja do 31. ožujka 2000. godine (u daljnjem
tekstu: Pravilnik) i drugim općim aktima Zavoda.

Članak 3.

Na osnovi odredaba članka 6. Zakona o zdravstvenoj zaštiti, zdravstvena
djelatnost obavlja se na primarnoj, sekundarnoj i tercijarnoj razini.

Zdravstvenu zaštitu na primarnoj razini osigurane osobe Zavoda ostvaruju
na osnovi slobodnog izbora doktora medicine i doktora stomatologije, u
pravilu, prema mjestu stanovanja, a sukladno odredbama općih akata Zavoda.

Zdravstvenu zaštitu na sekundarnoj i tercijarnoj razini osigurane osobe
Zavoda ostvaruju osnovom uputnice izabranog ugovornog doktora primarne
zdravstvene zaštite, ili doktora u službi hitne medicinske pomoći.

Članak 4.

Zavod sukladno odredbama ove Odluke provest će postupak propisan člankom
41. Zakona o zdravstvenoj zaštiti za primarnu zdravstvenu zaštitu.

Članak 5.

Zdravstvena ustanova, odnosno privatni zdravstveni djelatnik s kojima
Zavod sklopi ugovor o provođenju zdravstvene zaštite, obvezni su istaknuti
naziv da su ugovorna zdravstvena ustanova, odnosno ugovorni privatni zdravstveni
djelatnik, s naznakom ugovorene zdravstvene djelatnosti.

Članak 6.

Ugovorom o provođenju zdravstvene zaštite određuje se:

- vrsta zdravstvene djelatnosti

- opseg i kakvoća obavljanja zdravstvene djelatnosti

- početak i razdoblje obavljanja zdravstvene djelatnosti

- način obavljanja zdravstvene djelatnosti

- novčana sredstva za obavljanje zdravstvene djelatnosti

- način, uvjeti i rokovi plaćanja

- ostala prava i obveze.

Članak 7.

Ugovorne zdravstvene ustanove i ugovorni privatni zdravstveni djelatnici
obvezni su na svim razinama zdravstvene zaštite osiguranim osobama Zavoda
pružiti hitnu medicinsku pomoć, bez obzira na mjesto prebivališta, odnosno
boravišta osigurane osobe.

Pod hitnom medicinskom pomoći iz stavke 1. ovog članka, a sukladno odredbama
općih akata Zavoda, podrazumijeva se pružanje dijagnostičkih i terapijskih
postupaka koji su nužni za otklanjanje neposrednih opasnosti po život i
zdravlje osigurane osobe.

Članak 8.

Ugovorna zdravstvena ustanova i ugovorni privatni zdravstveni djelatnik
pružaju zdravstvene usluge osiguranim osobama iz država s kojima Republika
Hrvatska ima sklopljen ugovor o socijalnom osiguranju, kao i osobama kojima
je priznat status izbjeglice prema zakonu, odnosno međudržavnom sporazumu.

Osigurane osobe iz stavke 1. ovog članka koje koriste zdravstvenu zaštitu
na osnovi međunarodnih ugovora o socijalnom osiguranju, a imaju prebivalište
u Republici Hrvatskoj, zdravstvenu zaštitu na svim razinama koriste na
način i u opsegu predviđenom za osigurane osobe Zavoda.

Osigurane osobe iz stavke 1. ovog članka, koje koriste zdravstvenu zaštitu
na osnovi međunarodnih ugovora o socijalnom osiguranju, a privremeno borave
u Republici Hrvatskoj, zdravstvenu zaštitu na svim razinama koriste u okviru
zbrinjavanja hitnog medicinskog stanja (hitna medicinska pomoć) uz pravo
korištenja lijekova na recept u svezi tog stanja.

Članak 9.

Zavod s Hrvatskim zavodom za javno zdravstvo, odnosno s Hrvatskim crvenim
križem, te drugim zdravstvenim ustanovama, koje u svrhu unapređenja zdravstvene
zaštite provode posebne zadaće u djelatnosti zdravstvene zaštite, sklapa
ugovore za provođenje programa koje je usvojilo Upravno vijeće Zavoda.
Programom se utvrđuju poslovi i zadaće od interesa za obvezno zdravstveno
osiguranje s rokovima izvršenja, naznakom potrebnih djelatnika i novčanom
nadoknadom.

Radi provođenja primarne zdravstvene zaštite osoba koje obavljaju poslove
u svezi s osiguranjem i zaštitom integriteta Republike Hrvatske Zavod će,
sukladno općim aktima Zavoda, posebnim ugovorima urediti međusobna prava
i obveze.

PRIMARNA RAZINA ZDRAVSTVENE ZAŠTITE

Članak 10.

Zdravstvena djelatnost na primarnoj razini obuhvaća:

1. djelatnost opće medicine

1.1. obiteljski doktor

1.2. patronažna zdravstvena skrb

1.3. zdravstvena njega u kući bolesnika

2. djelatnost zdravstvene zaštite predškolske djece

3. djelatnost zdravstvene zaštite žena

4. djelatnost polivalentne stomatološke zaštite

5. djelatnost higijensko-epidemiološke zaštite

6. djelatnost školske medicine za provođenje preventivno-odgojnih mjera
zdravstvene zaštite u osnovnim i srednjim školama

7. djelatnost za laboratorijsku dijagnostiku

8. ljekarničku djelatnost

9. djelatnost hitne medicinske pomoći.

Članak 11.

Zdravstvenu zaštitu u djelatnostima na primarnoj razini provode: doktori
medicine, doktori stomatolozi, doktori specijalisti opće medicine, doktori
specijalisti pedijatri, doktori specijalisti školske medicine u dijelu
preventivne zdravstvene zaštite školske djece u osnovnim i srednjim školama,
doktori specijalisti ginekolozi, doktori specijalisti epidemiolozi, dipl.
ing. medicinske biokemije ili specijalisti medicinske biokemije, ljekarnički
djelatnici, te zdravstveni djelatnici više i srednje stručne spreme.

Za provođenje zdravstvene zaštite iz stavke 1. ovog članka, Zavod sklapa
ugovore s domovima zdravlja, ljekarnama, zavodima za javno zdravstvo, ustanovama
za hitnu medicinsku pomoć, ustanovama za zdravstvenu njegu bolesnika u
kući i privatnim zdravstvenim djelatnicima.

Članak 12.

Osnovu za sklapanje ugovora o provođenju primarne zdravstvene zaštite
iz djelatnosti opće medicine, zdravstvene zaštite predškolske djece, zdravstvene
zaštite žena i stomatološke zdravstvene zaštite, čini broj osiguranih osoba
usklađen s bazom podataka Zavoda, koje su se opredijelile za pojedinog
doktora medicine, odnosno doktora stomatologije.

Zavod će mjesečno obavljati usklađenje broja osiguranih osoba po pojedinim
timovima primarne zdravstvene zaštite na način da će se ugovoreni broj
osiguranih osoba sukladno utvrđenoj promjeni vrednovati od prvog dana u
mjesecu kada je provjerom utvrđena promjena.

Članak 13.

Broj osiguranih osoba po timu, za koji se sklapa ugovor o provođenju
primarne zdravstvene zaštite, utvrđen je Pravilnikom.

Doktori medicine i doktori stomatologije obvezni su osigurati minimalni
broj osiguranih osoba kao uvjet za sklapanje ugovora sa Zavodom, ali ne
mogu imati više od maksimalnog broja osiguranih osoba po timu za djelatnosti
kako slijedi:

                                                                   Minimalni
                Maksimalni
                                                                       broj
broj

1. Opća medicina                                             500                         2500

2. Zdravstvena zaštita predškolske djece          300                         1500

3. Zdravstvena zaštita žena                             2500                          9000

4. Polivalentna stomat. zdravstvena zašt.           800                          3700

Članak 14.

Iznimno od odredaba članka 13. ove Odluke, u područjima gdje postoje
veća odstupanja u organiziranju zdravstvene zaštite zbog nedostatka propisanog
broja osiguranih osoba po timu, odnosno broja timova (gustoća naseljenosti
i sl.), povjerenstvo Zavoda na razini Direkcije, utvrdit će poseban standard
prema popisu osiguranih osoba po pojedinom timu i mogućnost, odnosno potrebu
sklapanja ugovora o provođenju zdravstvene zaštite.

Povjerenstvo iz stavke 1. ovog članka utvrdit će i posebne uvjete ugovaranja
zdravstvene zaštite na hrvatskim otocima, a sukladno projektu - Poboljšanje
zdravstvene zaštite na hrvatskim otocima.

Članak 15.

Zavod će ugovornim zdravstvenim ustanovama i ugovornim privatnim zdravstvenim
djelatnicima izdati pripadajući potreban broj brojčano označenih tiskanica
recepata i uputnica utvrđenih na osnovi godišnjeg prosječnog broja od 5
recepata i 2 uputnice po osiguranoj osobi.

Radi praćenja provedbe odredaba stavke 1. ovog članka, iznos sredstava
po receptu po osiguranoj osobi do 65 godina starosti utvrđuje se u pripadajućem
omjeru godišnjeg iznosa od 190,74 kn, odnosno po osiguranoj osobi iznad
65 godina starosti u iznosu od 573,98 kn.

Članak 16.

Doktori medicine i doktori stomatologije zaposleni u domovima zdravlja,
koji provode primarnu zdravstvenu zaštitu iz djelatnosti za koje se sklapa
ugovor, na posebnoj tiskanici supotpisuju ugovoreni broj osiguranih osoba
koje su ih izabrale.

Radi osiguranja prava na zdravstvenu zaštitu pod jednakim uvjetima za
sve osigurane osobe Zavoda, a na načelima dostupnosti i kontinuiranosti
korištenja rečenog prava, doktori medicine i doktori stomatologije iz stavka
1. ovog članka potpisuju i poseban Izvadak iz ugovora o provođenju primarne
zdravstvene zaštite doma zdravlja sa Zavodom.

Ako pojedini timovi primarne zdravstvene zaštite u domovima zdravlja
rješenjem ministra zdravstva postanu privatni doktori - zakupnici, obvezni
su sa Zavodom sklopiti ugovor o provođenju zdravstvene zaštite za osigurane
osobe o kojima su dotad skrbili.

Članak 17.

Kada se u domu zdravlja provede postupak zakupa za više od 50% jedinica
zakupa, posebnim će se ugovorom između doma zdravlja i Zavoda utvrditi
minimalan broj zaposlenika uprave u domu zdravlja i potreban iznos sredstava
za njihove plaće.

Članak 18.

Osnove i uvjeti za sklapanje ugovora o provođenju primarne zdravstvene
zaštite u patronažnoj zdravstvenoj skrbi, laboratorijskoj dijagnostici
i hitnoj medicinskoj pomoći utvrđeni su Pravilnikom.

U standard utvrđen Pravilnikom iz stavke 1. ovog članka uključen je
broj osiguranih osoba evidentiran u bazi podataka Zavoda na području mjerodavnog
doma zdravlja (uključivo i osigurane osobe u timovima ugovornih doktora
privatne prakse na razini primarne zdravstvene zaštite), odnosno mjerodavnog
Zavoda za javno zdravstvo županije, odnosno Grada Zagreba i pri doktoru
medicine na razini primarne zdravstvene zaštite u privatnoj praksi koji
gravitiraju toj zdravstvenoj ustanovi.

Članak 19.

Za provođenje higijensko-epidemiološke zdravstvene zaštite i prevencije,
te preventivno - odgojnih mjera zdravstvene zaštite u osnovnim i srednjim
školama, Zavod sklapa ugovore sa županijskim zavodima za javno zdravstvo,
sukladno Pravilniku.

Članak 20.

Radi opskrbe osiguranih osoba Zavoda lijekovima, Zavod sklapa ugovore
s ljekarnama sukladno Pravilniku i pod uvjetom da ljekarna propisano vodi
materijalno i financijsko knjigovodstvo.

Ljekarne su obvezne nabavljati i isporučivati osiguranim osobama Zavoda
sve potrebne lijekove koji se izdaju na recept s Liste lijekova Zavoda,
potom zavojni materijal za potrebe kućnog liječenja koji doktori primarne
zdravstvene zaštite mogu propisivati na recept, kao i ortopedska i druga
pomagala propisana potvrdama o potrebi pomagala.

SEKUNDARNA I TERCIJARNA RAZINA ZDRAVSTVENE ZAŠTITE

Članak 21.

Zdravstvena zaštita na sekundarnoj i tercijarnoj razini obuhvaća specijalističko-konzilijarnu
i bolničku zdravstvenu zaštitu.

Članak 22.

Za provođenje specijalističko-konzilijarne zdravstvene zaštite, Zavod
sklapa ugovore s poliklinikama i bolnicama, državnim zdravstvenim zavodima,
te iznimno s domovima zdravlja i privatnim zdravstvenim djelatnicima -
specijalistima u zakupu u domu zdravlja i do sada ugovornim privatnim zdravstvenim
djelatnicima - specijalistima.

Članak 23.

Za provođenje bolničke zdravstvene zaštite, Zavod sklapa ugovore s kliničkim
bolničkim centrima, kliničkim bolnicama, općim bolnicama i specijalnim
bolnicama.

Članak 24.

Za provođenje najsloženijih oblika zdravstvene zaštite iz specijalističkih
djelatnosti, koji se provode na tercijarnoj razini, Zavod sukladno utvrđenom
programu sklapa ugovore s državnim zdravstvenim zavodima, kliničkim bolničkim
centrima, kliničkim bolnicama i klinikama.

CIJENE ZDRAVSTVENE ZAŠTITE

Članak 25.

Za provođenje zdravstvene zaštite utvrđuju se cijene na primarnoj, sekundarnoj
i tercijarnoj razini zdravstvene zaštite, a iskazane su u tablicama 1 i
2.

Cijene zdravstvene zaštite iskazane u godišnjem iznosu, za prvo tromjesečje
2000. godine primjenjuju se u alikvotnom dijelu:

```
                      I. PRIMARNA RAZINA ZDRAVSTVENE ZAŠTITE

Tablica 1
________________________________________________________________________________________________
        VRSTA ZDRAVSTVENE       STANDARD                GODIŠNJA                        IZNOS
Red.    ZAŠTITE                 (br. osig. osoba        VRIJEDNOST u kn                 u kn
broj                            po timu)              _______________________________
                                                        po timu         po
                                                                        osig. osobi
________________________________________________________________________________________________

0               1                       2               3               4               5
________________________________________________________________________________________________

1.      Opća medicina
1.1.    Zdravstvena zaštita
        obiteljski doktor               1.700
1.1.1   dobna skupina:
        - od 0 do 7 godina                                              263,49
        - > 7 do 18 godina                                              108,10
        - > 18 do 65 godina                                             158,97
        - > 65 godina                                                   245,67
1.2.    Patronažna zdravstvena skrb     5.100           118.379,02      23,21
1.3.    Zdravstvena njega u kući        5.500                                           60,35
        bolesnika                                                                       po satu
2.      Zdravstvena zaštita             1.000           263.487,53      263,49
        predškolske djece
3.      Zdravstvena zaštita žena        6.000           27.287,53       45,03
4.      Polivalentna stomatološka       2.500           279.975,93      111,99
        zdravstvena zaštita
5.      Higijensko-epidemiološka        50.000          372.762,40*     7,46*
        zaštita
6.      Preventivno odgojne mjere
        zdravstvene zaštite u osnovnim
        i srednjim školama              5.000           243.455,61*     48,69*
7.      Laboratorijska                  40,800          1.191.607,38    29,2
        dijagnostika
8.      Ljekarna                                                                        6,32
                                                                                        za bod
9.      Hitna medicinska pomoć
9.1.    Standardni tim HMP              od 40.000       497.730,34
                                        na dalje
9.2.    Standardni tim                  do 40.000       864,798,66
        dežurstvo po punktu
9.3     Standardni tim
        pripravnosti po punktu          do 40.000       261.337,68
9.4.    Standardni tim sanitetskog prijevoza            455.889,26
9.5     Sanitetski prijevoz                                                             15% od
                                                                                        cijene 1 lit
                                                                                        benzina 98
                                                                                        oktana
9.6     Prijavno-dojavna jedinica       od 40.000       112.329.74
                                        do 60.000
9.7     Prijavno-dojavna jedinica       od 250.000      188.290,35
        za regionalne centre na dalje
9.8     Dežurstvo u stomatološkoj
        regionalni zaštiti po punktu    centar          633.870,19
9.9     Dežurstvo u ljekarničkoj                        408.038,98
        djelatnosti - po punktu
9.10    Dežurstvo u DZ po punktu        prema odluci    122.609,14
        (za djelatnost opće medicine i  Upravnog
        zdravstvenu zaštitu predškolske
        djece)                          vijeća Zavoda

________________________________________________________________________________________________

                 II. SEKUNDARNA I TERCIJARNA RAZINA ZDRAVSTVENE ZAŠTITE

Tablica 2
_____________________________________________________________________________________________________________

Red.    VRSTA ZDRAVSTVENE ZAŠTITE                                               Oblik           Iznos u kn
Broj
_____________________________________________________________________________________________________________

0                     1                                                         2               3
_____________________________________________________________________________________________________________

1.      Specijalističko-konzilijarna zdravstvena zaštita                        bod             6,32*
1.1.    Specijalističko-konzilijarna zdravstvena zaštita KB, KBC i klinike      bod             7,27
2.      Bolnička zdravstvena zaštita
2.1.    Bolnička zdravstvena zaštita - uobičajeni postupci - opće bol.          bod             6,32
2.2.    Bolnička zdravstvena zaštita - uobičajeni postupci - KB i KBC Klinike   bod             7,27
2.3.    Bolnička zdravstvena zaštita - složeniji postupci 0,2                   bod             7,27
2.4.    Bolnička zdravstvena zaštita - najsloženiji postupci 0,1                bod             7,27
3.      Dnevni smještaj u svezi korištenja bolničke i spec.
        konzilijarne zdravstvene zaštite                                        penzion         -62,88
4.      Bolnička zdravstvena zaštita
4.1.    Liječnje bolesnika oboljelih od akutnih bolesti                         penzion         147,95
4.2.    Liječenje bolesnika oboljelih od kroničnih bolesti
4.2.1.  Duševne bolesti                                                         penzion         112,31
4.2.2.  Liječenje bolesnika fizikalnom med. i medicinskom rehab.                penzion         125,89
4.2.3.  Bolesti osoba starije dobi i djece s trajnim psihofizičkim oštećenjima  penzion         141,97
5.      Dobrovoljno davalaštvo krvi                                             vrećica         59,55
_____________________________________________________________________________________________________________

* cijena ne sadrži PDV.

```

Članak 26.

Na razini primarne zdravstvene zaštite, a sukladno Pravilniku, cijena
se utvrđuje primjenom iznosa po osiguranoj osobi, osim za djelatnost hitne
medicinske pomoći, zdravstvene njege u kući i ljekarničku djelatnost.

Članak 27.

Za provođenje polivalentne stomatološke zdravstvene zaštite na primarnoj
razini, uz utvrđene cijene, obračunavaju se i troškovi zubotehničara za
izradu stomatološko-protetskog pomagala, posebice za svako naručeno i izrađeno
stomatološko-protetsko pomagalo za osigurane osobe Zavoda sukladno Pravilniku
o ortopedskim i drugim pomagalima.

Troškovi zubotehničara nadoknađuju se ugovornoj zdravstvenoj ustanovi
i ugovornom privatnom zdravstvenom djelatniku na osnovi ugovora koji sklapaju
sa zubotehničkim laboratorijem, odnosno zubotehničarem u privatnoj praksi,
a prema mjesečnom izvješću o izvršenim stomatološko-protetskim radovima,
ovjerenim potvrdama o potrebi izrade ili popravka stomatološkog pomagala
i priloženim računima za izvršene radove.

Iznos troškova iz stavka 1. ovog članka, kao i datum primjene utvrđuje
se posebnom odlukom Zavoda.

Članak 28.

Iznimno od odredaba članka 26. ove Odluke, u slučajevima pružanja zdravstvene
zaštite zbog ozljeda prouzročenih od strane druge fizičke osobe (tučnjava
i sl.) i ozljeda koje su posljedica prometne nesreće, zdravstvena ustanova,
odnosno zdravstveni djelatnici privatne prakse obvezni su posebno ispostavljati
i pojedinačne račune Zavodu isključivo radi provedbe postupaka nadoknade
štete Zavodu na osnovi članaka 85. i 90. Zakona o zdravstvenom osiguranju.
Cijena u rečenim računima iskazuje se na osnovi Popisa dijagnostičkih i
terapijskih postupaka u zdravstvenoj djelatnosti (u daljnjem tekstu: Popis)
i utvrđene cijene boda određenog za specijalističko-konzilijarnu zdravstvenu
zaštitu.

Članak 29.

Za djelatnost hitne medicinske pomoći, cijena se utvrđuje prema vrijednosti
standardnog tima za hitnu medicinsku pomoć, sanitetski prijevoz, prijavno
dojavnu jedinicu, dežurstvo i pripravnost.

Za izvršene usluge prijevoza u hitnoj medicinskoj pomoći i sanitetskim
prijevozom, cijena se utvrđuje po prijeđenom kilometru, prema priloženim
radnim, odnosno putnim nalozima.

Članak 30.

Za ljekarničku djelatnost cijena se utvrđuje na osnovi cijene lijeka
iz Liste lijekova Zavoda i cijene usluge obračunane sukladno Popisu, te
utvrđene vrijednosti boda za ljekarničku djelatnost.

U slučaju kada Listom lijekova Zavoda nije utvrđena cijena lijeka, Zavod
priznaje nabavnu cijenu lijeka, a ljekarnička se usluga obračunava sukladno
odredbama stavka 1. ovog članka.

Članak 31.

Cijena provođenja zdravstvene njege u kući bolesnika, utvrđuje se u
iznosu po satu rada njege u kući bolesnika.

Članak 32.

Na sekundarnoj i tercijarnoj razini zdravstvene zaštite, cijene zdravstvene
usluge utvrđuju se primjenom Popisa, utvrđene cijene boda za bolničku,
odnosno specijalističko-konzilijarnu zdravstvenu zaštitu, cijene penziona
bolničkog smještaja i cijene lijeka te potrošnog materijala koji su primijenjeni
u liječenju osigurane osobe, a iskazani su na temperaturnoj listi ili u
povijesti bolesti osigurane osobe.

Članak 33.

Za pruženu zdravstvenu zaštitu na svim razinama zdravstvenih djelatnosti
osnovom odredaba članka 8. ove Odluke, ugovorna zdravstvena ustanova, odnosno
ugovorni zdravstveni djelatnici privatne prakse obvezni su ispostavljati
i pojedinačne račune primjenom cijene utvrđene sukladno odredbama članka
28., odnosno 32. ove Odluke, te ih dostavljati Zavodu na daljnju obradu
radi izvršavanja obveza Zavoda sukladno sklopljenim međudržavnim ugovorima
o zdravstvenom osiguranju.

Za osigurane osobe iz članka 8. stavka 2. ove Odluke, zdravstvena zaštita
pružena na primarnoj razini plaća se sukladno odredbama članka 26. ove
Odluke, tj. primjenom iznosa po osiguranoj osobi, a izabrani doktor je
obvezan za te usluge ispostaviti i pojedinačne račune sukladno odredbama
članka 28. ove Odluke, te ih dostaviti Zavodu isključivo radi evidencije,
odnosno obračuna obveza sa državom-osiguravateljem. Za zdravstvenu uslugu
pruženu rečenim osiguranim osobama s osnove specijalističko-konzilijarne
i bolničke zdravstvene zaštite ispostavljaju se i plaćaju pojedinačni računi
sukladno odredbama članka 32. ove Odluke.

Za osigurane osobe iz članka 8. stavka 3. ove Odluke, zdravstvena zaštita
pružena zbog zbrinjavanja hitnog medicinskog stanja (hitna medicinska pomoć)
na svim razinama zdravstvene zaštite plaća se osnovom ispostavljenih pojedinačnih
računa i to za primarnu zdravstvenu zaštitu na način propisan odredbama
članka 28., a za specijalističko-konzilijarnu i bolničku zdravstvenu zaštitu,
na način propisan odredbama članka 32., ove Odluke.

Članak 34.

Na osnovi sklopljenog ugovora sa Zavodom, ugovorne zdravstvene ustanove,
odnosno ugovorni privatni zdravstveni djelatnici iznimno će za pruženu
zdravstvenu uslugu na svim razinama zdravstvene djelatnosti u svezi primjene
članka 51. Zakona o zdravstvenom osiguranju ispostavljati Zavodu pojedinačne
račune primjenom cijene utvrđene sukladno odredbama članka 28., odnosno
32. ove Odluke, a radi provedbe postupka povrata sredstava Zavodu.

Članak 35.

Sudjelovanje osigurane osobe u dijelu troškova zdravstvene zaštite utvrđeno
je posebnom odlukom Zavoda.

Za izračun troškova sudjelovanja osigurane osobe u vrijednosti stomatološkog
pomagala utvrđenog Pravilnikom o ortopedskim i drugim pomagalima na razini
primarne zdravstvene zaštite, koristi se utvrđena vrijednost boda za specijalističku-konzilijarnu
zdravstvenu zaštitu.

Članak 36.

Ugovorne zdravstvene ustanove koje provode bolničku i specijalističko-konzilijarnu
zdravstvenu zaštitu ispostavljaju račune Zavodu prema ugovorenim kapacitetima.

Financijska sredstva za sve razine zdravstvene zaštite prema vrstama
zdravstvene zaštite utvrđena su Financijskim planom i ne mogu se premaštiti.

Odlukom Upravnog vijeća Zavoda utvrdit će se iznos do kojeg ugovorna
zdravstvena ustanova može Zavodu ispostavljati račune za izvršene medicinske
usluge.

Članak 37.

Ova Odluka stupa na snagu danom objave u "Narodnim novinama", a primjenjuje
se od 1. siječnja 2000. godine.

Klasa: 025-04/00-01/7
Urbroj: 338-01-04-00-1
Zagreb, 28. siječnja 2000.

Predsjednik
Upravnog vijeća Hrvatskog zavoda
za zdravstvenog osiguranje
**doc. dr. sc. Mate Ljubičić,** v. r.

Odluka, NN 12/2000-146